Η **Σοφία Παπαϊωάννου** (Αθήνα, 1969), είναι Ελληνίδα δημοσιογράφος, συγγραφέας και τηλεοπτική παρουσιάστρια. Έχει εργαστεί ως δημοσιογράφος σε διάφορα έντυπα και τηλεοπτικούς σταθμούς. Είναι επίσης συν-ιδρύτρια και διευθύντρια του Istorima.

Βιογραφικό
----------

Η Σοφία Παπαϊωάννου γεννήθηκε και μεγάλωσε στο Παλαιό Φάληρο, το 1969. Έχει σπουδάσει Αγγλική Φιλολογία στο Εθνικό και Καποδιστριακό Πανεπιστήμιο Αθηνών και Ιστορία στο Αμερικανικό Κολλέγιο. Στη συνέχεια έλαβε το μεταπτυχιακό της στη Δημοσιογραφία από το Πανεπιστήμιο της Νέας Υόρκης. Αφού εργάστηκε στην δημοτική ραδιοτηλεόραση της Νέας Υόρκης (WNYC) για ένα διάστημα επέστρεψε στην Ελλάδα για να απασχοληθεί ως δημοσιογράφος σε διάφορα έντυπα, τηλεοπτικούς σταθμούς και ραδιόφωνα.

 Το 1993 διετέλεσε επικεφαλής του Γραφείου Εξωτερικού Τύπου της Επιτροπής Διεκδίκησης των Ολυμπιακών Αγώνων της Αθήνας στην Λωζάνη της Ελβετίας. Το 1998 παρουσίασε το Μαύρο Κουτί μαζί με τους Αλέξη Παπαχελά και Τάσο Τέλλογλου στο Mega Channel ενώ αργότερα ανέλαβε θέση αρχισυντάκτρια στην εκπομπή Φάκελοι. Έχει παρουσιάσει μαζί με τον Αλέξη Παπαχελά την εκπομπή Νέοι Φάκελοι στον ΣΚΑΙ, που αποτέλεσε συνέχεια της βραβευμένης εκπομπής *Οι Φάκελοι*. Ακόμη, έχει υπάρξει έντυπη ρεπόρτερ της μεγάλης ελληνικής εφημερίδας *Η Καθημερινή*.
Από το Σεπτέμβριο του 2013 είναι παραγωγός και παρουσιάστρια της ελληνικής ειδησεογραφικής εκπομπής 360° στον Alpha, που καλύπτει σειρά θεμάτων που συνδέονται με τον ελληνικό πολιτισμό, την πολιτική, την ιστορία και τα κοινωνικά ζητήματα. Έχει ταξιδέψει σε όλη την Ελλάδα και σε πολλά μέρη του εξωτερικού αναζητώντας αξιοσημείωτες ανθρώπινες ιστορίες. Πιστεύει στη δύναμη των ανθρώπινων ιστοριών και στην ανάγκη να υπάρχουν άνθρωποι που εμπνέουν. Από τον Οκτώβριου του 2022 προβάλλεται από την κρατική τηλεόραση (ΕΡΤ News και ΕΡΤ1) η εκπομπή *365 στιγμές* της οποίας την έρευνα και παρουσίαση επιμελείται η ίδια. Κεντρικό θέμα της εκπομπής είναι να φωτίσει τις ανθρώπινες ιστορίες που βρίσκονται πίσω από τις στιγμές που καθόρισαν την πορεία ενός γεγονότος, που σημάδεψαν ζωές ανθρώπων, που χάραξαν ακόμα και την ιστορία .

 Το 2021 ίδρυσε μαζί με την καθηγήτρια στο τμήμα Ιστορίας του πανεπιστημίου της Νέας Υόρκης, Κάθριν Φλέμινγκ την ιστοσελίδα Istorima. Πρόκειται για έναν ιστότοπο που έχει σχεδιαστεί για να καταγράψει εκατοντάδες προφορικές ιστορίες Ελλήνων που αξίζει να διασωθούν. Στο πλαίσιο αυτού του εγχειρήματος ερευνητές αναζητούν άτομα σε ολόκληρη την Ελλάδα και τον απόδημο ελληνισμό που έζησαν την περασμένη χιλιετία και καταγράφουν ιστορίες, ντοπιολαλιές και κομμάτια της ελληνικής παράδοσης που βρίσκονται αντιμέτωπα με την εξαφάνιση. Με αυτόν τον τρόπο θέλουν να κρατήσουν ζωντανές αυτές τις ιστορίες στο χρόνο και να βοηθήσουν τους νέους να έρθουν πιο κοντά με τους προγονούς και τον πολιτισμό τους. Είναι το μεγαλύτερο εγχείρημα συλλογής προφορικών ιστοριών στην Ελλάδα που συνδυάζει τη δημοσιογραφία με την ιστορία.

 Η Σοφία Παπαϊωάννου κατά την διάρκεια της δημοσιογραφικής της καριέρας έχει πάρει συνέντευξη από τον πατέρα του Μοχάμεντ Αττα (ενός εκ των πιλότων της τρομοκρατικής επίθεσης στους δίδυμους πύργους), την νύφη του Οσάμα Μπιν Λάντεν, τον μοναδικό Έλληνα θανατοποινίτη σε Αμερικανικές φυλακές καθώς και από τον Υπουργό Εξωτερικών της Βορείου Μακεδονίας (2007-2008). Ακόμα, έχει κάνει ρεπορτάζ για τα πυρηνικά στο Ιράν και τις πολεμικές συγκρούσεις σε Ισραήλ, Λίβανο και Κόσοβο.

Προσωπική Ζωή
-------------

 Η Σοφία Παπαϊωάννου είναι παντρεμένη και έχει δύο παιδιά. Στο παρελθόν έχει υπάρξει αθλήτρια του μπάσκετ παίζοντας στην Εθνική Κορασίδων.

Διακρίσεις
----------

Το 2005, το 2006 και το 2007 τιμήθηκε με το βραβείο της Ελληνικής τηλεόρασης για την ερευνητική ειδησεογραφική εκπομπή «Οι Φάκελοι». 

Το 2017 τιμήθηκε με το βραβείο της Ένωσης Ευρωπαίων Δημοσιογράφων.

Εργογραφία
----------

* Κρυμμένο στο Αιγαίο, Πατάκη, Αθηνά 2016, ISBN 9789601640570
* Τα Σεπτεμβριανά, Η Καθημερινή, Αθήνα 2012 (***συλλογικό έργο***)

Παραπομπές
----------

1. 1 2  «Για εμάς». *www.istorima.org*. Ανακτήθηκε στις 20 Φεβρουαρίου 2024.
2. ↑  «365 στιγμές». *ert.gr*. 24 Οκτωβρίου 2022. Ανακτήθηκε στις 5 Μαΐου 2023.
3. ↑  «Η Σοφία Παπαϊωάννου έφτιαξε το istorima: Για να καταγράψει 50.000 προφορικές ιστορίες Ελλήνων». *Hellasjournal.com* (στα Αγγλικά). 11 Απριλίου 2021. Ανακτήθηκε στις 17 Νοεμβρίου 2021.

Πηγές
-----

* Alpha Channel - 360° Αρχειοθετήθηκε 2021-11-14 στο Wayback Machine.
* βιβλίοnet - Σοφία Παπαϊωάννου

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* **ΕΒΕ**: 332668

 |

 |